
 Informatīvais ziņojums "Par Sabiedrības integrācijas fonda darbības uzlabojumu priekšlikumiem"
	Iebildums
Biedrība “Vidusdaugavas NVO centrs” ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.
Piedāvātais risinājums pēc būtības virza SIF uz faktisku likvidāciju, pārvirzot prom  programmas, kuru administrēšanu SIF jau ilgstoši un profesionāli ir vadījis! Turklāt, gatavojoties nākamajam ES daudzgadu finanšu plānošanas periodam pēc 2028. gada, Latvijai būs nepieciešama spēcīga horizontāla institūcija ar pieredzi starptautiska finansējuma piesaistē, starpnozaru programmu administrēšanā un valsts prioritāšu īstenošanā. Šajā kontekstā SIF kapacitāte būtu stiprināma, nevis samazināma.
Tāpat piedāvātais risinājums ir pretrunā ar neatkarīgas auditoru kompānijas SIA “PricewaterhouseCoopers” (turpmāk – PwC) veikto auditu un izveidotās starpinstitūciju darba grupas, kurā bija pārstāvēti –  Aizsardzības ministrijas, Ārlietu ministrijas, Ekonomikas ministrijas, Finanšu ministrijas, Kultūras ministrijas, Iekšlietu ministrijas, Izglītības un zinātnes ministrijas, Klimata un enerģētikas ministrijas, Labklājības ministrijas, Satiksmes ministrijas, Tieslietu ministrijas, Veselības ministrijas, Viedās administrācijas un reģionālās attīstības ministrijas, Valsts kancelejas un Zemkopības ministrijas pārstāvji, kā arī Nevalstisko organizāciju un MK sadarbības memoranda īstenošanas padomes deleģēti nevalstisko organizāciju pārstāvji – secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu.
Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO.
Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.
SIF ir būtisks atbalsts Vidusdaugavas reģiona NVO centra un to biedrorganizāciju darbības pilnveidei un atbalstam to mērķa grupām, jo sniedz skaidru un izprotamu noteiktu kārtību, kas katrā projektu konkursā organizācijām tiek vairākkārt izskaidrota, kā arī sniegtas konsultācijas pēc nepieciešamības – kā pieteikties un realizēt projektus, kas ir īpaši nozīmīgi nelielām reģionālām organizācijām.
Ņemot vērā iepriekš minēto, kā arī  ievērojot, ka SIF kapacitāte kā starpnozaru programmu administrēšanā un valsts prioritāšu īstenošanā būs nepieciešama jaunajā ES daudzgadu finanšu plānošanas periodā, aicinām pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārrresorisku publiskā finansējuma administrēšanas mehānismu, paralēli rodot risinājumus auditā konstatētajām nepilnībām.
Vienlaikus, pilnveidojot SIF pārvaldības modeli, aicinām rast iespēju SIF padomē nodrošināt reģionālu NVO pārstāvju dalību, tā nodrošinot visas Latvijas pilsoniskās sabiedrības klātbūtni valsts prioritāšu īstenošanā.
 
Piedāvātā redakcija
1) aicinām pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārrresorisku publiskā finansējuma administrēšanas mehānismu, paralēli rodot risinājumus auditā konstatētajām nepilnībām.
2) aicinām SIF padomē nodrošināt reģionālu NVO pārstāvju dalību, tā nodrošinot visas Latvijas pilsoniskās sabiedrības klātbūtni valsts prioritāšu īstenošanā.

